Din hija ħarsa lejn l-istejjer ewlenin fil-faċċati tal-lum. L-ORIZZONT L-ORIZZONT b'rapport fil-paġna ta' quddiem li fih ġie ikkwotat l-ex Prim Ministru Joseph Muscat jgħid li r-rapporti li hemm pjani biex Dr Muscat jitlaq lejn l-Emirati Għarab Magħquda huma spekulazzjonijiet li ma fihom l-ebda bażi. Joseph Muscat qal li qed jirrepetu invenzjoni li hu ċaħad. Ritratt fil-paġna ta' quddiem tal-Orizzont juri lill-Arċisqof Charles Jude Scicluna li fil-jum li fih jitfakkru l-mejtin kollha hu fakkar il-vittmi tal-Covid 19. Rapport ieħor tal-Orizzont b'intervista ma' foster parent li t-tifla li kienet taħt il-ħarsien tagħhom allegatament tħarbet minn Malta minn ommha naturali. Il-foster parents qed jistaqsu kif jista' jkun li minorenni tinħareġ b'passaport falz minn Malta. THE MALTA INDEPENDENT b'ritratt meħud bi drone tal-ground tal-football ta' Tas-Sliema f'Tigne. Rapport tal-Independent jgħid li l-Awtorita' tal-Ippjanar se tiddeċiedi jekk il-parkeġġ tat-trade fair grounds fin-Naxxar huwiex se jinbidel f'sit ta' bini residenzjali li jissejjaħ medium rise, uffiċini, supermarket, ħwienet u ristorant. Il-ġurnal bid-dettalji li lbieraħ ġie reġistrat numru rekord ta' każi tal-coronavirus, 218. Fl-istess waqt l-awtoirtajiet tas-saħħa qalu li fiequ 111-il pazjent. IN-NAZZJON b'ritratt fil-paġna ta' quddiem tal-Arċisqof Charles Jude Scicluna li f'jum il-mejtin kollha qal li jekk m'għallmitna xejn il-pandemija għallmitna kemm aħna dgħajfin. Rapport tan-Nazzjon jikkwota lill-ex deputat kummissarju Silvio Valletta jgħid li l-ex chief of staff Keith Schembri kultant kien iċempillu dwar xogħolu u dehrlu li kellu jirrispondih. In-Nazzjon b'rapport li jgħid li ġimgħatejn wara li ddaħħal l-ilbies mandatorju tal-maskri fil-pubbliku, Malta irreġistrat rekord ta' każi tal-coronavirus, 218 biex fl-aħħar tliet ijiem feġġew 458 każ ġdid. Il-ġurnal jgħid li din hi sitwazzjoni li toħloq kuntrast qawwi ma' dak li qed jgħid il-Prim Ministru Robert Abela fl-aħħar ġimgħat li mhux inkwetat bis-sitwazzjoni. THE TIMES b'ritratt fil-paġna ta' quddiem tal-kandidati għall-elezzjonijiet presidenzjali Amerikani, Joe Biden u Donald Trump. Il-ġurnal jgħid li kollox jinsab lest għal dik li qed tiġi deskritta l-iżjed elezzjoni importanti fl-istorja riċenti tal-Istati Uniti. Rapport tat-Times jgħid li hekk kif ilbieraħ intlaħaq rekord ġdid ta' każi tal-coronavirurs, bin-numru jitla' għal 218, is-Supretendent tas-Saħħa Pubblika, il-Professur Charmaine Gauci, wissiet li n-numri se jiżdiedu drastikament sakemm in-nies ma jobdux ir-regoli. Il-ġurnal b'rapport mil-qorti tax-xhied tal-ex deputat kummissarju tal-pulizija Silvio Valletta li fl-inkjesta pubblika lbieraħ qal li l-ex chief of staff Keith Schembri kien ċempillu dwar l-investigazzjoni li kienet qed issir fuq l-allegat mandant tal-qtil ta' Daphne Caruana Galizia, Yorgen Fenech fl-2018.